Clausurats els tallers d'estiu per a jovens a l'Eliana
01 de agost de 2016

Més de 60 joves i xiquets de l'Eliana van participar en els dos cursos impartits durant el mes de juliol en els quals van aprendre a treballar amb la ceràmica o a produir un curtmetratge.

El taller de curts, que celebrava enguany la seua quarta edició, ha comptat amb la participació d'una vintena de joves amb edats compreses entre els 14 i els 18 anys. Durant tot el mes de juliol, sota la direcció de la seua professora Ana Grau, es van encarregar d'idear, gravar i muntar un curtmetratge titulat “Corten”, que va ser projectat divendres passat en el Centre d'Informació Juvenil de l'Eliana. A l'acte va acudir Kike Martínez Escrivà, Regidor de Joventut.

En el taller de ceràmica van participar 42 xiquets i xiquetes de l'Eliana. Els alumnes, amb edats entre els 4 i els 13 anys, van elaborar manualment peces de ceràmica amb l'ajuda del professor, Pepe del Campo. D'aqueixa manera, van tenir l'oportunitat de conèixer tècniques de modelatge, buidatge i cocció i esmaltat de les peces. El divendres passat van clausurar el taller a l'Escola d'Adults amb una exhibició de les obres realitzades al llarg del curs, a la qual va assistir la Regidora d'Educació de l'Eliana Eva Santafé.